鄭公山

鄭公山係位越南音樂人，畀人睇做越南大衆音樂作曲家中最偉大嘅音樂人之一，佢寫越南新樂，有好多作品好普遍流行。佢同阮文高、范維一齊，作爲現代越南音樂大家而知名。現今未有正式統計過佢留低嘅作品數。佢嘅創作以反戰歌爲中心，佢廣爲人知嘅歌曲數目有236首咁多。鄭公山嘅歌得到好多歌手表演，其中最成功嘅係慶璃同紅絨。另外，佢亦畀人睇做係詩人、畫家、歌手同業餘演員。佢畀人稱呼做「越南嘅卜戴倫」「越南歌謠之父」。

生平

年少時 
鄭公山出生喺多樂省邦美蜀，喺順化大。佢個鄉下係承天順化省香茶縣永知鎮明鄉村。佢細個時喺順化嘅法文學校同埋普羅維當斯學校讀書，之後入咗西貢嘅西桑·澤·盧梭學校，讀哲學，最後喺呢度高中畢業。

1957年，嗰年佢18歲，佢遇到場事故，當佢同細佬練習緊柔道時，佢個心口畀人傷得好重，差啲死咗，喺順化足足瞓喺張牀近兩年。臥病期間，佢讀咗好多書，有哲學、文學，另外仲慢慢曉起咗民歌。佢曾經吐露：「當我落得張病牀時，我內心已經有咗個執迷嘅念想——音樂。噉樣講都未夠正確，就係喺迷幻中，嗰個渴望原本隱藏喺潛意識嘅深處，突然間佢就來到意識之上，醒咗。」

按佢講法，17歲時佢就創作咗首歌《夜露》同《夕星》。而佢最先公佈嘅作品係《Ướt mi》，由安富出版社喺1959年印行，並由清翠唱成歌。

1961年，因爲想避開義務軍事嘅施行，於是佢參試入咗歸仁師範學校去學少兒教育心理科。之後佢畢業，去咗間小學教書，小學喺林同保祿。

事業 
1958年，佢喺西貢大學在學時，開始咗創作活動。1960年代時，佢做咗著名嘅唱作人，爲反戰歌作曲。鄭公山嘅名聲逐漸得到越來越多人知，1967年，佢同河內歌手慶璃一齊拍檔，得到非常之大嘅人氣。佢共歌手慶璃係喺「文館」開始唱歌嘅，自1966年尾開始，文館係間簡陋咖啡館，起喺西貢文科大學嘅後草地上，由班學生以「開化」嘅名頭開辦，當時有「青年社會服務風潮」嘅主張。喺之後幾年，佢嘅音樂得到普遍流行，得到幾多歌手呈現，特別係慶璃。鄭公山話：「遇到歌手慶璃係我嘅意外幸運，呢樣唔止係對於我來講，亦係對於慶璃來講。當我遇到慶璃喺大叻唱緊歌，嗰陣時慶璃未出名，但我聽過佢唱歌，就覺得佢幾符合我寫緊嘅嗰啲歌，嗰陣時我未搵出除咗慶璃之外嘅任何歌手。我就請咗慶璃來唱，好明顯慶璃嘅歌聲好夾我嗰啲歌。自嗰陣時起，慶璃只唱我嘅歌，而唔唱其他人嘅音樂。嗰個亦係個理由，令到我可以集中精力寫歌人唱，自嗰陣時始，慶璃就離唔開我嘅歌，就好似我嗰啲歌唔少得慶璃噉。」而慶璃講返嗰個極苦嘅捱餓階段，反而覺得嗰個係充滿幸福嘅1960年代：「事實上我好鍾意唱歌。若果唔係咁鍾意唱歌，我就唔夠膽氣去同山哥一齊唱夠十年，呢十年冇個銅板，乜銀子都冇，要受餓、受苦、受窮，毋須去惗明日，毋須要去識啲咩人，但只感覺到自己實在係幸福，當我自己能夠唱到鄭公山嘅情歌時，就覺得自己確實仲在生。」

鄭公山嘅一啲歌喺1970年代介紹到畀日本公衆，如《初艷》、《阿媽嘅歌謠》、《仔去瞓》。當中尤其是《仔去瞓》，佢就憑住呢首歌喺1969年攞到日本金唱片大獎，發行咗超過兩百萬張黑膠唱碟。因爲佢好多歌啲歌詞有反戰性質，1972年，南越南政府當局禁止咗佢嘅音樂出版，唔准佢一啲作品流行。據作者班梅嘅書《鄭公山——彩色腳印》，佢嘅好多歌曲都收到咗通牒，事關佢反戰緣故，畀南北越兩邊——越南民主共和國、越南共和國禁止流傳，越南南方民族解放陣線亦唔贊成佢對戰爭嘅反戰態度，定佢性做「主和，軟弱」，話佢令到啲人灰心喪氣，阻止啲人同侵略做鬥爭，阻住國家統一。又據作者班梅嘅書《鄭公山——彩色腳印》，北越方面有啲人批判佢，睇佢爲「缺少政治立場」，有啲極端分子惗住攻入西貢後要「處死」佢。

1975年4月30號中午，佢上西貢電臺唱歌《攜手共進》。呢時候正係四月三十號事件發生之時，而佢就係當日中午登上西貢電臺直接發表嘅人，喺楊文明總統宣佈投降之後。喺發表講話中，佢叫南方人民擁護南越南臨時革命政府：
「今日係我哋所有人夢想嘅一日……呢一日，我哋完全解放咗越南國家……各位咁耐以來所夢想嘅獨立、自由、同埋統一，今日我哋都達到咗呢啲所有嘅結果……今日我要求各位越南南方革命文藝人、各位後生朋友、同埋臨時革命政府，將嗰啲出走嘅人，睇做係背叛國家嘅人……臨時革命政府來呢度係帶住和解態度嘅，善哉。我哋冇咩理由要驚要怕，要冚唪唥走佬出國。呢個係唯一機會，亦係最好嘅機會，來令到越南國家得到統一同獨立。統一同獨立係呢幾十年來直到今時我哋都一直夢想嘅。我請所有嘅各位朋友、親友，加埋你哋我唔識得嘅人，請留喺度，同臨時革命班子密切合作，一齊夾手夾腳，建設我哋嘅越南南方……」

慶璃喺1975年南越南政權即將崩潰之時，做咗越南船民橫渡美國。以後佢兩個人就各別東西，步上唔同嘅路。越南統一後，政府發令，以前鄭公山嘅音樂變曬做禁歌，佢本人亦送咗去。據BBC，戰爭結束之後，佢嘅屋企人移居去美國，而佢要去學習改造四年。不過，據作者裴德洛話，佢只係用咗幾年去學新經濟，未曾有過任何被改造，其他來源就話佢喺群仙／仙洲去學習政治兩年。據阮得春，1975年戰爭結束之後嘅初頭時間入面，「對於領導來講冇乜問題，但有好多西貢『兄弟運動』嘅人唔鍾意鄭公山之前嘅種種觀點立場」，佢返咗順化，「嗰段時間，有一啲過激分子，皆因中華人民共和國嘅『紅衛兵』風潮激動起啲學生，亦跟住貼大字報，喺順化師範大學前面掛起綠色條幅話：《打倒范維、黃詩舒同鄭公山》」，然後，「接落來係場論罪座談《鄭公山有功定有罪》，由承天順化文藝會舉辦。嗰陣時參與嘅有陳桓、蘇潤偉、阮科恬、皇甫玉祥、阮得春、陳曰岳、以及第啲人。有人提案控訴，但亦有人保衛鄭公山。音樂人鄭公山嘅『罪』係佢作咗種種反戰音樂，冇去分別侵略戰爭同民族解放戰爭，尤其是佢嘅歌《阿媽嘅家產》，裏頭有句『日復一日嘅二十年內戰』。甚至佢寫歌去讚啲敵人，喺佢嘅歌《畀倒下嘅人》，喺入面傷感西貢空軍上校劉金剛戰死——呢個人同鄭公山有過交情。好多人爲鄭公山發表辯護：『冇錯，鄭公山係作過好多版反戰樂曲，佢畀人命名做反戰樂曲第一人，喺當時就好似美國嗰邊嘅卜戴倫、莊拜亞。鄭公山係個自由嘅音樂人，佢追求嘅係我哋共同嘅人本主義。而且佢喺暫佔區寫音樂，聽佢反戰樂曲嘅人係共和國嘅士兵。有好多阮文紹嘅士兵退伍，只因爲聽咗佢嗰首《黃皮膚嘅女仔》。冇任何一個革命士兵因爲聽咗鄭公山嘅樂曲而退伍。就好似古時中國嗰邊，張良靠吹笛就令敵軍棄劍！就因爲噉阮文紹政權落令收曬阿山啲歌。』之後啲人蒐集咗材料，發現前總統阮文紹登令去禁鄭公山嘅流行樂，係1969年2月8號第33條禁令，對啲參與座談嘅人有幾大嘅說服力。座談之後，鄭公山要去寫檢點。喺嗰一回，要寫嘅檢討書冇乜通常要檢討嘅問題。鄭公山未慣呢種生活，令佢覺得寫檢討好無聊……」喺嗰個戰後時代，全國都好艱苦，就好似其他嘅越南人噉，鄭公山亦要去勞動生產，當佢去種紅薯時，耕嘅嗰笪田充滿未拆卸嘅炮彈。

1975年之後幾長嘅時間內，佢嘅好多歌被禁，唔准喺越南流行，喺海外亦畀啲人呼籲抵制。不過，慶璃同好多歌手喺海外仲繼續唱佢啲歌，發行佢歌曲啲唱碟、歌帶。

1975年後幾年，政治學習完之後，佢喺胡志明市音樂協會做嘢，去做雜誌《樂浪》。自1980年代開頭，鄭公山又開始創作，1980年，佢擔當電影《無人之野》嘅音樂。初頭佢啲創作寄過畀慶璃，只發行喺海外。1986年，越南改革開放政策開始，鄭公山嘅音樂亦隨之解禁。當佢嘅音樂可以喺國內合法流行時，佢寫咗啲歌，內容係讚頌新制度嗰啲主張，如《城市春天》、《莫斯科嘅煙花》、《妹喺農場，妹出咗邊界》、《阿媽嘅神話》……之後越南國家放鬆咗文藝管理，佢又繼續貢獻出幾多版有價值嘅情歌。

佢亦係個業餘電影演員，1971年佢做主角，出演電影《苦地》。電影完成於1974年，但只公映畀公衆睇過兩次，就畀越南共和國禁咗，唔准喺越南南方公映，理由係「性質反戰」。1975年後，部電影冇得喺越南放映。最屘，呢版電影入咗詩人杜中君手度。部電影揀爲越南電影代表去參加1996年美國亞洲電影節。1996年，佢訪問日本去參加大阪亞洲文化論壇。

晚年，佢有肝病、腎病同糖尿病。不過，直到生命最後佢仲堅持創作啲新歌曲。

2001年4月1號12點45分，佢喺胡志明市嘅助已／滿市病院死去，死因係糖尿病。享年62歲。有上千人來弔喪，「可以講，未有任何音樂人死去時能夠如同鄭公山噉得到公衆嘅傷惜」。佢安葬喺廣平寺公墓，喺胡志明市守德區平沼坊。自此每年班欽慕者都攞呢日做紀念日。2004年，作爲故人，贈佢世界和平音樂獎。

創作 

鄭公山創作咗大概超過600首歌曲，不過直到2017年4月爲止，只有77首歌得到表演藝術局嘅批准。佢啲作品歌詞獨到，有沉思氣質。據越南音樂版權保護中心南方支部，音樂人鄭公山仲係把持住最多版權嘅作者，2015年佢嘅版權費超過8.2億越南盾，係把持版權最有錢嘅五位越南音樂人之一。

不過，有種幾普遍嘅評價，話鄭公山嘅音樂喺題材上過於單調，主要集中喺啲迷糊、夢幻嘅心情。呢個評價啱好吻合佢對自己創作事業嘅理解：「我只係一個歌手，行過呢𠱂土地，面對虛幻人生嘅迷夢，唱出我自己對呢樣嘅靈感……」鄭公山音樂嘅兩大題材係愛情同身爲人類身份嘅人性。

情歌 
愛情係鄭公山作品最大、最有影響嘅題材。啲情歌佔咗作品名目嘅多數。鄭公山寫情歌嘅能力無論邊個年月、時代都咁叻：自1958年起，首《Ướt mi》就已經出曬名，直到1990年代，佢仲有啲情歌得到幾多人鍾意：《作爲分手嘅話》、《請還情債》……

佢嘅情歌多數係悲傷嘅音樂，經常講述悲傷、孤單嘅心境，如《夜露》、《Ướt mi》，有啲愛情歌曲則係講掛住人時無盡嘅哀傷，如《初艷》、《思念之海》、《遙遠嘅情》、《愁情》、《思念之情》、《你仲記得定你已經忘記》、《幾度黃花》、《哀嘆之草》、《四季之名》、《玫瑰色嘅雨》……

呢啲歌通常有住輕柔嘅旋律，上口易唱，經常寫成慢節奏，適合唱成慢歌、怨曲或者波士頓爵士曲。佢嘅歌詞得到幾高評價，認爲有詩嘅品質，用咗幾多手法、修辭辦法，如隱喻、轉喻……有時又有啲趨向超現實、抽象嘅氣質。

鄭公山嘅情歌喺越南同海外好流行。雖則話對佢啲音樂唔係好得幾高嘅專門評價，但啲曲調親切，歌詞色彩抽象，意義深沉，佢嘅音樂好易走入公衆嘅心。

人性之歌 
鄭公山曾經講過，自佢細個時佢就有咗對死亡嘅陰影，令佢嘅音樂帶上對人會消失嘅命運嘅思考。佢亦受第啲嘢影響，有東方嘅佛教、同西方嘅超現實主義，鄭公山嘅音樂滲潤住存在主義嘅色彩，有住種悲劇感，就好似同期1960年代嘅西方文學作者噉，如薩特、卡繆……代表歌曲有《塵沙》、《我睇到瀑布嘅嗰晚》、《秋葉落》、《一個歸宿》、《淘汰》……此外，有啲歌雖然係悲傷樂曲，但帶有禪定思想，如《一個歸宿》、《蓮花水滴》。

反戰歌 
當佢成名於情歌時，鄭公山嘅社會角色又關聯到反戰，呢類音樂有住反抗戰爭、呼喚和平嘅性質，啲人通常稱做反戰音樂，又畀人叫做「黃皮膚歌曲」，呢個名出自佢發行喺1960年代尾嘅歌集。啲「黃皮膚歌曲」通常講身爲一個小國嘅人民，被捲入到戰爭，處於辛酸悲慘嘅境地，受到啲大國嘅影響擺佈。

據寶旨介紹，鄭公山大約喺1965年～1966年左右開始創作呢樣音樂，當時戰爭已經變得惡劣。1966年，佢發出歌集《鄭公山歌曲》，當中有住厭世嘅政治趨向。到咗1967年，鄭公山音樂達到反戰歌嘅巔峯，亦即歌集《黃皮膚歌曲》。第年，佢發出續集。自1970年到1972年間，佢自己印行咗兩集反戰歌，分別係《我哋實會睇到太陽》、。喺慶璃嘅唱帶《唱畀越南故鄉》中，啲反戰歌曲巧妙噉佈置，同啲抒情歌曲一齊穿插。呢啲歌曲集喺1972年以前都得合法發行喺南方。正因爲噉，佢啲反戰歌曲流行得幾廣泛，對公衆有好大影響，尤其係南方嘅知識界、學生。

鄭公山嘅反戰歌好大部分係用藍調寫嘅，夾埋啲歌詞有住大膽面向現實嘅品質，好單純、赤露，令佢啲歌有住好猛烈嘅觸動。呢啲音樂由佢共慶璃喺南方各地唱出來，得到幾多人熱情擁護，尤其係學生界。呢個音樂類型亦爲鄭公山帶來咗世界名聲：佢嘅反戰歌喺日本得到一張金唱片，並且喺法國百科辭典《世界各國百科全書》中留個名。

鄭公山同范維、以及第啲音樂人嘅反戰歌，喺越南戰爭嘅最後階段有住緊要嘅角色，當時有尊室立發動嘅風潮「唱畀我嘅人民聽」。因爲佢嗰類音樂冇明確迎合任何一派，所以佢都畀敵對兩派多次抵制。但對於鄭公山，冇得否認嘅係佢喺呢個音樂潮流中已經變成一個特別嘅名。

到今時今日，歷經超過30年嘅和平後，佢嘅好多「黃皮膚」歌曲唔得合法喺現今嘅越南正式流傳，雖然呢啲喺同慶璃發行磁帶時，喺戰時南方曾經好流行。比如呢啲歌：《尋回鄉里》、《正係我哋要講和平》、《阿媽嘅家產》、《畀倒下嘅人》、《冇喪失信念》、《等住睇故鄉嘅榮光》、《喺人屍上唱》、《我哋去樹起支旗》、《我哋決定要生存》。

其他音樂 
情歌同反戰歌之外，鄭公山又寫低啲第啲作品，有寫故鄉嘅，如《我鄉下嘅晏晝》；有啲作品更清楚體現佢啲政治觀點，如《順化、西貢、河內》、、《攜手共進》、《冇喪失信念》……當中有啲歌創作時，啱好係共班青年、學生一齊落街示威。

自1980年代開頭，當佢啲音樂開始可以喺國內合法傳播時，佢有寫一啲革命歌，如《妹喺農場，妹出咗邊界》、《阿媽嘅神話》、《莫斯科嘅光輝》、《統一日出街》……

之後，佢亦寫歌畀少兒，1991年出版），有幾多出名嘅歌，如《你係朵小玫瑰》、《阿媽行遠咗》、《你共春天一齊到》、《蟬聲叫夏》、《生命巨大》、《夏天到》、《粉紅色嘅春節》、《頸巾照光黎明》、《作爲綠色嘅波》、《人生唔老，因爲有你哋》。

現今，佢啲作品版權屬於繼承權一部分，所有者係鄭永貞同埋鄭春淨，一人揸住一半鄭公山作品嘅所有權。

詩同畫 
佢好少寫詩，偶然興起先寫，現今留低咗啲自己創作嘅詩，同埋啲譯詩，如吳文傮嘅詩集《漢字諧句》，仲有一啲歡樂詩、遊戲詩。

除咗音樂，鄭公山留低咗幾多繪畫作品、筆跡。佢啲繪畫作品展覽過，1989年1月14號到24號間喺捷克—越南友誼之家展出，共兩位畫家丁強同杜光奄；喺麗思酒店展覽過；喺守德嘅豚鹿莊園展出過，自1990年12月15號到1991年1月20號期間展出，共兩位畫家鄭宮同杜光奄。

當中有啲畫現今仲有得留，展示喺會遇館。

發言、留言 
除咗音樂，佢仲留低幾多發言，係關於啲政治觀點，亦有啲關於人生、命運嘅觀念。

攞獎同榮譽 
1969年，佢喺日本奪得金唱片獎，憑住嘅係歌《仔去瞓》，由歌手慶璃唱。1979年，唱片公司請慶璃錄第二次歌，錄啲鄭公山嘅各種音樂作品，亦喺呢年歌曲《仔去瞓》登上日本排行榜首。
電影《最後嘅罪》嘅插曲攞到最佳歌曲獎。
喺比賽「戰爭十年後嘅最佳歌曲」，《妹喺農場，妹出咗邊界》得獎。
喺比賽「二十年後」，《二十個怪異晴天》得獎。
1997年，佢奪得樂士會嘅大獎，憑住呢一系列嘅歌：《請還情債》、《浪歸何處》、《你行偏咗路》。
2004年，世界和平音樂獎頒畀佢，因爲「佢爲咗和平理想而爲人類不懈鬥爭」。
鄭公山有留名喺法國百科字典。
2011年3月17號，承天順化省人民委員會正式通過決議，爲條600米長、11米闊嘅瀝青馬路起名做鄭公山路，呢條路新開喺香江邊，屬順化市富吉坊。
2015年，河內市人民委員會決定將一條街改名做鄭公山街，條街長900米，闊9.5～12.5米，地盤屬西湖區日新坊，自雒龍君路嘅三岔路口到嫗姬路爲止，之後條街成咗步行街。

私生活 
終其一生，鄭公山鍾意過好多人，但冇正式同邊個結婚，亦冇生過仔女。

鄭公山冇老婆，但佢同啲越南或者外國嘅女人有過啲美好而浪漫嘅感情。按佢嘅妹黃妙嘅講法，佢唔結婚嘅最大理由係：「山哥哥成日驚煩親同自己同室嘅人，噉係由於佢極其少食嘢，亦極其少瞓覺，有時間休息佢都攞去做嘢，呢點同常人唔同。佢經常半夜醒咗，因爲惗出啲咩惗法，就坐落寫低，或者畫畫到天光。所以，當佢頭一次有意思惗定娶老婆——一位法國越僑——佢就有咗好清楚嘅預定：佢同個女人會有兩間隔籬嘅房，而唔會瞓埋同一間房，來保持住所需嘅私隱。」之後，因爲好多理由，呢段緣份冇成事。

頭段感情，實質只係佢同歌手慶璃嘅一段浪漫友情，之後係個日本姑娘，佢當時做緊關於鄭公山音樂嘅博士論文。佢哋兩人亦進展得幾遠，去到計劃談婚論嫁，但最後亦都冇成，因爲做新郎前夕，鄭公山唔認可日本人家庭嘅一啲原則。仲有瑤映，1964年到1967年間佢嘅夢中情人，佢係吳武碧艷嘅親妹。呢個正係歌《初艷》嘅情感原型。鍾意瑤映之前，鄭公山曾經對佢家姐碧艷有好深情感，但嗰段情感冇結果。

佢嘅第四次戀情係同歌手紅絨，而佢嘅第五次戀情係同VA。當佢死時，VA係佢身邊嘅親友之一。

1975年後，佢有兩次想定立家庭，但都唔成。頭一次喺1983年，係同個少婦，名叫C.N.N.，出生喺1944年，來自巴黎十八區。

喺人生最後幾年，鄭公山最執迷嘅，係歌手紅絨，佢近乎都將感情獻哂畀佢，按佢講法話「最接近我嘅人估唔到會係你！」同紅絨一齊，鄭公山嘅靈魂可以講係返番後生，令佢嘅腳步變得紊亂，對一開始嘅約會幾猶豫。

另一個亦來自河內嘅人講返佢同鄭公山嘅感情，提到兩人頭一次見面：「當我哋第一次企喺面前一齊，我同山哥都喺度朵朵震。我驚到震係因爲太過後生，而阿山佢震係因爲佢太過……老！」

黃英，啲人睇佢係鄭公山嘅情人，講起對於佢嘅愛情：「現今我仲時不時惗起鄭公山喺睡房嘅樣，但我老公未曾懷疑過我，而好尊重我自己嘅世界。」

鄭公山鍾意過好多後生嘅女人，呢啲愛情浪漫而有名，佢哋鍾意佢到入迷，當佢死時，有啲女人要啲屋企人都要去追思佢，但佢冇同邊個女人住埋一齊。佢嘅才能連續升華，音樂之外佢仲出演電影、畫畫。而佢對人生嘅認知，係將情感獻畀佢，用嘅方式簡單而冇貪妄，佢講到人生幾坦然：「死亦只不過係生命中最後一個玩笑。」

表演歌手 
同鄭公山嘅歌關係最密切嘅人係慶璃。慶璃一開始係喺大叻嘅無名歌手，後來偶然結緣鄭公山，自此之後，鄭公山嘅歌曲幾乎都畀佢唱，日後成爲最成功嘅歌手之一。

不過慶璃唔係頭個唱鄭氏樂曲嘅人，喺佢之前，鄭公山已經請過啲當時有名氣嘅人，如青翠、何清、麗秋，而啲名歌係由泰清介紹畀公衆，係佢啲初頭嘅創作，但最後佢揀咗慶璃，因爲佢嘅聲質沙啞神祕，於是鄭公山畀佢唱憂鬱深沈嘅情歌同埋猛烈嘅反戰音樂，慶璃亦因而上升做咗明星。

慶璃之外，幾多唱鄭公山音樂嘅歌手亦得到高評價，如麗秋、泰清、玉蘭、蘭玉。男聲方面有俊玉同之後嘅光勇。俊玉雖然唔係專門唱鄭氏樂曲，但當佢唱呢啲歌時，都得到鄭公山嘅高評價。最後唱佢啲歌嘅男聲係詩人、音樂人阮廷全，1988年，佢出咗專輯《鄭公山11歌曲》。阮廷全用溫柔嘅聲線唱出鄭氏樂曲裏頭嘅心事，手彈原音結他，好得聽衆鍾意。

喺1975年後嘅越南，亦有人唱鄭公山樂曲而成功，如鄭永貞、錦雲，特別係紅絨，佢用全新風格唱鄭氏樂曲，得到聽衆嘅認可。亦有啲歌手想用新異風格試驗鄭公山音樂，但畀聽衆猛烈反對。

鄭公山本身亦自我表演自己啲歌，一啲歌曲仲錄埋音，啲聽者亦鍾意聽。

雖然有好多藝人表演鄭氏樂曲，但成功嘅仲係慶璃，之後嘅係紅絨。

評價

使用咗鄭公山音樂嘅作品 
《西貢嚟嘅老婆同個女》
《無人之野》
《夏至》

參攷書目

攷

鄭公山官方網站、

類:越南人
公山